钦定古今图书集成/明伦汇编/氏族典/第333卷 > 刘湛
## 钦定古今图书集成/明伦汇编/氏族典/第333卷 > 刘湛

按《宋书刘湛传》，“湛字弘仁，南阳涅阳人也。祖耽，父柳，
并晋左光禄大夫。湛出继伯父淡，袭封安众县五等
男。高祖领镇西将军，以湛为功曹。高祖入受晋命，以
第四子义康留镇寿阳，湛为长史。庐陵王义真出为
南豫州，湛又为长史。景平元年，召拜尚书吏部郎，迁
右卫将军。江夏王义恭镇江陵，以湛为持节南蛮校”
尉，领抚军长史。先是，王华既亡，昙首又卒，领军将军
殷景仁以时贤零落，白太祖征湛。八年，召为太子詹
事。湛与景仁素款，又以其建议征之，甚相感说。及俱
被时遇，猜隙渐生，以景仁专管内任，谓为间己。时彭
城王义康专秉朝权，而湛昔为上佐，遂以旧情委心
自结，欲因宰相之力，倾出景仁，独当时务，上不能平，
尝谓所亲曰：“刘班初自西还，吾与语，尝看日早晚，虑
其当去；比入，吾亦看日早晚，虑其不去。”湛小字班虎，
故云班也。十七年，诏收付廷尉。子黯及二弟亮、俨并
从诛。